Ilkoll smajna u naraw ta' sikwit karozzi b'saqaf li jinfetaħ, imsejjaħ retractable top, fuq karozzi magħrufa bħala convertible. Kemm kien ikun aħjar li kienu din it-teknoloġija ssir fil-bibien tal-karozzi? Ikunu bosta s-sitwazzjonijiet li ssibha diffiċli biex toħroġ mill-karozza, speċjalment jekk ikun għaddej riħ qawwi u jkollok iżżomm il-bieba biex toħorġ, jew ikollok xi affarijiet f'idejk. Tkun problema ikbar f'parkeġġ meta l-ispazji jkunu żgħar ħafna u l-karozzi jkunu viċini ta' xulxin, sakemm ma ssibx xi kolonna li ma tippermettilekx li tiftaħ il-bieba biex toħroġ komdu. Fil-fatt, it-teknoloġija li ngħatat l-isem ta' 'disappearing car door' ġiet żviluppata mill-kumpanija Jatech fl-1993. Iżda riċentament, fuq diversi sorsi ta' midja soċjali, reġa' beda jiċċirkola dan il-vidjow li ġie ppubblikat oriġinarjament fis-snin li għaddew. Sistema tradizzjonali Is-sistema tradizzjonali tal-bibien, toħodna lura sal-1897 fil-Mercedes Benz coupe, fejn il-bieba tkun tikkonsisti f'żewġ ċappetti lejn in-naħa ta' quddiem tal-karozza u pum in-naħa l-oħra sabiex tiftaħ il-bieba minnu. Saru xi varjanti ta' din is-sistema bħall-istess sistema msemmija li saret viċe versa, jiġifieri l-bieba tinfetaħ minn quddiem tal-karozza minflok minn wara. Insibu wkoll il-bibien sliding, li huma l-iżjed popolari fuq vannijiet, minkejja li riċentament ġew introdotti fuq karozzi żgħar. Karozzi sportivi sarulhom bibien li jinfetħu 'il fuq, b'ċappetti mas-saqaf fost ħafna oħrajn. Teknoloġija ppruvata minn Jatech LLC Kienet il-kumpanija minn California, bl-isem ta' Jatech LLC li, fl-1993, b'kollaborazzjoni ma' Ford ħolqot din l-invenzjoni li baqgħet qatt ma kibret fil-popolarità tagħha. Din il-kumpanija twaqqfet biex tippromovi l-invenzjonijiet tagħha, b'dik ewlenija tkun din li ssejħet retractable vehicle door magħrufa bħala disappearing car door jew rotary drop door fost il-ħafna teknoloġiji oħra li din ħolqot. Din it-teknoloġija li tista' tbiddel diversi karatteristiki, bdiet tiġi żviluppata fid-deċenju li għadda u bis-saħħa t'hekk inkorporat sehem fid-disinn u l-inġinerija minn diversi manifatturi kbar tal-karozzi. Rispons riċenti fis-sit tal-kumpanija li qabeż it-tnax-il miljun viżitatur, enfasizza l-opportunità ta' bejgħ ta' din it-teknologija ta' retractable door fuq bażi dinijija fuq diversi vetturi. Dan il-kunċett tal-'bibien inviżibbli' nħoloq għal bosta raġunijiet. Fost dawk imsemmija aktar qabel insibu wkoll iżjed faċilità biex toħroġ mill-karozza, hemm ukoll iżjed aċċessibbiltà għas-seats ta' wara b'mod speċjali jekk ikollok tfal żgħar rekbin hemm. B'sempliċiment għafsa ta' buttuna minn remote bla wire, il-bieba tinfetaħ bl-istess mod sew jekk tkun trid tirkeb fil-karozza jew inkella toħroġ. It-tieqa li tkun magħluqa, tinfetaħ u l-bieba tinżel f'kompartament taħt is-seat. B'hekk, l-ispazju bejn il-qiegħ tal-karozza u t-triq jibqa' dak li jkun. L-ispazju massimu li tirrikjedi biex tkun tista' tinfetaħ il-bieba huwa biss ta' 10 pulzieri ħdejn l-ostakolu fil-ġenb. Ħafna jsostnu li din is-sistema tagħmel lill-karozza eħfef fil-piż minn dik li tuża s-sistema tradizzjonali. Iżda ħafna kritiċi jxejnu dan għax, fost ħafna raġunijiet oħra, din tirrikjedi iżjed apparat biex titħaddem din it-teknoloġija, bħal muturi apposta. Ħafna irreferew għal din il-karozza bħala transformer, b'mod speċjali meta dehret l-ewwel darba. Oħrajn fakkrithom fit-teknologija ta' meta televizjoni jinħeba taħt sodda. Għall-ewwel darba li dehret, ħafna ħasbu li din kienet karozza ta' għamla Lincoln Mark VIII normali, iżda b'differenza fil-bibien. Ħafna baqgħu mistagħġba hekk kif b'dik l-għafsa ta' buttuna il-bieba bħal donnha tisparixxi, u kif terġa' tingħalaq. Diversi provi Il-proċess tal-iżvilupp ta' din it-teknoloġija kien wieħed estensiv. Għall-bidu, inħadem mudell fuq skala ta' 1/8 biex jiġu ppruvati l-funzjonijiet bażiċi. Wara s-suċċessi f'din il-prova, inħadmu l-mudelli bil-qisien veri sabiex jiġi stabbilit lill-manifatturi tal-vetturi x'għandhom jagħmlu biex jinbena dan l-apparat. Jatech sostniet li hija ħerqaqna li toffri din it-teknoloġija lill-pubbliku. Bħala miżura ta' sigurtà għal min ikun riekeb, is-seats għandhom arm-rest fuq in-naħa tal-bieba. Xi inġiniera f'dan is-settur isostnu li din it-teknoloġija tista' tiġi applikata fuq karozzi komuni li għandhom bieba tradizzjonali, iżda jrid jitneħħa l-pilastru tan-nofs peress li din is-sistema tikkombina ż-żewġ bibien ta' kull ġenb f'daqqa. Nisperaw li nerġgħu naraw din it-teknoloġija sseħħ fil-karozzi li se jiġu manifatturati fis-snin li ġejjin biex jiġu evitati bosta problemi li bibien tradizzjonali joħolqu. Kull min jixtieq jara dan il-vidjow f'forma ta' dokumentarju qasir jista' jżur din il-ħolqa: www.youtube.com/watch?v=AAtkoje4-eM